Ek raak lam van sulke prate. Ek is te stupid om te verstaan. Al wat ek sien is die verbete trekke om die skinderbekke en die hartseer wat swart om die verliefdes-wat-was hang, maar wat niemand ooit sal erken nie.
Natuurlik is dit erg, so ŉ geskeiery. Natuurlik vat dit langer as lank vir die wonde om toe te groei. Natuurlik is daar dae wat die littekens onder die vel net vir jou sigbaar is.
En as jy regtig die dag voel of jy uit jou eie kop en lyf gaan spat, bel vir Oom Klaas en gaan kuier vir die Dagbrekers. Skokterapie vir seker, maar ook die vinnigste manier om jou tot jou sinne te ruk. En jou nederig dankbaar te maak dat jy nog die keuse én die kapasiteit het om te beplan, te hoop, te weet.